 دبئي (ويب ڊيسڪ) ڀارت ۾ ڪورونا وائرس سان خراب ٿيندڙ صورتحال انٽرنيشنل ڪرڪيٽ ڪائونسل جي ڳڻتي وڌائي ڇڏي آهي ۽ عالمي تنظيم لاءِ ٽي ٽوئنٽي ورلڊ ڪپ ڪرائڻ چئلينج بڻجي ويو آهي. ذريعن تصديق ڪئي آهي ته آءِ سي سي کي ڀارت ۾ ڪورونا جي وڌندڙ ڪيسن تي ڳڻتي آهي ۽ ڪرڪيٽ جي عالمي اداري ڀارت ۾ صورتحال جو غور سان جائزو وٺڻ جو فيصلو ڪيو آهي. آءِ سي سي ڀارت ۾ ٽي ٽوئنٽي ورلڊ ڪپ لاءِ مڪمل خاطري جي خواهشمند آهي، ڇو ته عالمي گورننگ باڊي جي خيال ۾ ٽيمن ۽ براڊ ڪاسٽرز سميت ٻين جي صحت ۽ حفاظت کي خطري ۾ نٿو وجهي سگهجي. آءِ سي سي وفد ايندڙ ڪجهه ڏينهن ۾ ڀارت جو دورو ڪندو پر وفد لاءِ موجوده صورتحال ۾ ڀارت وڃڻ ئي هڪ چئلينج بڻجي ويو آهي. انٽرنيشنل ڪرڪيٽ ڪائونسل کي ڀارت جي تجويز ڪيل وينيوز جو به جائزو وٺڻو آهي، جنهن کانپوءِ انهن بابت حتمي فيصلو ڪيو ويندو. واضح رهي ته آءِ سي سي ٽي ٽوئنٽي ورلڊ ڪپ هلندڙ سال آڪٽوبر ۽ نومبر ۾ ڀارت ۾ شيڊيول آهي.